Alexander IV was die 181ste pous van die Rooms-Katolieke Kerk van 1254 tot 1261. Pous Alexander IV is gebore as Rinaldo Conti (of Rinaldo di Jenne) ongeveer in 1199 in Jenne naby Anagni in Italië. Sy pa was graaf Philip van Jenne. Aan sy ma se kant was hy familie van die grawe van Segni, soos Pous Innocentius III en sy oom Pous Gregorius IX. Pous Gregorius IX maak hom kardinaal-diaken en beskermheer van die Franciskane in 1227, Camerlengo van die Rooms-Katolieke Kerk in 1229 en biskop van Ostia in 1231. Hy word dekaan van die kollege van kardinale in 1240. Op 12 Desember 1254 volg hy Pous Innocentius IV op en word gekroon op 20 Desember 1254. Hy regeer tot sy dood op 25 Mei 1261 en word opgevolg deur Pous Urbanus IV. Die naam ‘Alexander’ beteken 'kryger'. Pous Alexander IV het Pous Innocentius IV opgevolg as voog van Conradin, die laaste Hohenstaufen keiser. Die pous het egter teen Conradin saamgesweer en sy oom Manfred teengestaan. Alexander het Manfred se mense met ekskommunikasie en interdik gedreig op 25 Maart 1255, maar dit het geen gevolg gehad nie.